open-index/open-wikipedia-markdown huggingface dataset:
L'Âge d'or

***L'Âge d'or*** () je francuski crno-bijeli film snimljen 1930. u režiji Luisa Buñuela. Scenario je napisao znameniti nadrealistički slikar Salvador Dali, a producent vikont Charles de Noailles, koji ga je zamislio kao rođendanski poklon svojoj supruzi Marie-Laure de Noailles, poznatoj pokroviteljici avangardne umjetnosti u međuratnoj Francuskoj. Radnja se sastoji od niza slabo povezanih vinjeta u kojima ljubavni par pokušava konzumirati svoju vezu, ali ih u tome spriječavaju katoličke i buržujske vrijednosti. *L'Âge d'or*, tokom koga su Buñuel i Dali prekinuli svoju dotadašnju suradnju, je poznat kao jedan od prvih francuskih zvučnih filmova i jedno od najznačajnijih ostvarenja filmskog nadrealizma, ali također i po izuzetno burnoj reakciji iz tadašnjih katoličkih krugova. Prilikom projekcije u Parizu 3. decembra 1930. su gledatelje napali pripadnici radikalne desnice, a što je pariški policijski prefekt Jean Chiappe iskoristio kao povod da zabrani film i zaplijeni sve primjerke.

Kada je, mnogo godina kasnije, Buñuel snimio film *[[Le Journal d'une femme de chambre (film, 1964)|Dnevnik jedne sobarice]]*, završio joj je scenom u kojoj povorka antisemita i radikalnih desničara na ulicama kliče Chiappeu.

## Uloge
* Gaston Modot ... Muškarac
* Lya Lys ... Djevojka
* Caridad de Laberdesque ... Sobarica i djevojčica
* Max Ernst ... Vođa ljudi u kolibi
* Josep Llorens Artigas ... Guverner
* Lionel Salem ... Vojvoda od Blangisa
* Germaine Noizet ... Markiz
* Duchange ... Kondukter

## Vanjske veze
* 
* *[http://www.rottentomatoes.com/m/lage_dor/ L'Âge d'or]* at Rotten Tomatoes
Wikipedija na zapadnopandžapskom jeziku

**Zapadnopendžapska Wikipedija** je izdanje Wikipedije na punjabi jeziku.

## Vanjske veze
* Zapadnopendžapska Wikipedija
The Valley of Fear

***The Valley of Fear*** (srpskohrvatski: *Dolina straha*) je četvrti i posljednji roman Arthura Conana Doylea o slavnom detektivu Sherlocku Holmesu. Inspiracija za roman navodno su bile stvarne pustolovine tajnog društva Molly Maguires i Pinkertonovog agenta Jamesa McParlanda. Roman je isprva objavljivao serijski, od rujna 1914. do svibnja 1915. godine, u časopisu *[[Strand Magazine]]*, a prvo cjelokupno izdanje tiskano je u New Yorku 27. veljače 1915. godine.

## Radnja

Spokoj engleske provincije narušava svirepo ubojstvo. Sherlock Holmes prihvaća neobičan i kompliciran slučaj te otkriva kako iza njega stoji nepogrešiva ruka njegovog velikog protivnika, profesora Moriartyja. Usred slučaja, priča nas vodi u prošlost, u zabačene rudnike u Americi, gdje tajno društvo sije strah među stanovnicima malenog mjesta - sve dok mu jedan čovek ne stane na kraj. Sherlock Holmes otkriva i objašnjava kako su te dvije, naizgled nepovezane priče zapravo uzrok i posljedica cijelog slučaja.
All Quiet on the Western Front

***All Quiet on the Western Front*** (na engleskom, doslovno: "Sve mirno na Zapadnom frontu" ), poznatiji kao ***Na zapadu ništa novo*** je američki crno-bijeli ratni film snimljen 1930. u režiji Lewisa Milestonea. Predstavlja adaptaciju znamenitog romana *[[Na zapadu ništa novo]]* njemačkog književnika Ericha Maria Remarquea. Radnja se događa za vrijeme prvog svjetskog rata na Zapadnom frontu i prati grupu mladih njemačkih vojnika koji su izloženi gladi, oskudici i strahotama rovovskog ratovanja. Protagonist, čiji lik tumači Lew Ayres, je gimnazijalac koji se iz osjećaja patriotske dužnosti prijavio u vojsku, ali koji tokom godina svjedoči kako se fronta nimalo ne pomiče, a svi njegovi prijatelji i poznanici ginu ili bivaju osakaćeni na jezive načine. Snimljen kao jedna od najprestižnijih produkcija u Hollywoodu svog vremena, *All Quiet on the Western Front* je predstavljao trijumf za režisera Milestonea koji je u filmu uspješno riješio niz problema vezanih uz relativnu novu zvučnu tehnologiju i omogućio Hollywoodu da se tematski i žanrovski odmakne od mjuzikala i komornih filmova koji su dominirali tadašnjim repertoarom. Scenario je bio izuzetno vjeran književnom predlošku, a autentični, i za tadašnje standarde brutalno naturalistični prikaz ratne stvarnosti je omogućen i zbog sudjelovanja niza njemačkih veterana zaposlenih u tadašnjem Hollywoodu. Usprkos "teške" teme i depresivnog tona, *All Quiet on the Western Front* je pogodio ukus američke publike i njene tadašnje pacifističke stavove, te postao najveći komercijalni hit godine. Iste je godine nagrađen i Oscarom za najbolji film. Danas se smatra jednim od klasika antiratnog filma, odnosno filma uopće.

Njegov antiratni sadržaj, s druge strane, nije jednako dočekan u svim zemljama, te je *All Quiet on the Western Front* bio jedan od rijetkih tadašnjih hollywoodskih filmova suočenih s bojkotom i cenzurom u raznim zemljama. U weimarskoj Njemačkoj su nacisti organizirali bacanje dimnih bombi u publiku za vrijeme projekcija, a nakon dolaska na vlast 1933. zabranili. Slične je zabrane dobio i u nizu država kao što su Austrija i Francuska, a koje su povučene tek decenijama kasnije.

## Uloge

* Richard Alexander ... Westhus
* Ben Alexander ... Franz Kemmerich
* Lew Ayres ... Paul Bäumer
* William Bakewell ... Albert Kropp
* Edmund Breese ... Herr Meyer
* G. Pat Collins ... Poručnik Bertinck
* Owen Davis, Jr. ... Peter
* Russell Gleason ... Müller
* Harold Goodwin ... Detering
* Scott Kolk ... Leer
* Arnold Lucy ... Professor Kantorek
* Beryl Mercer ... Frau Bäumer, Paulova mjaka
* Walter E. Rogers ... Behn
* Slim Summerville ... Tjaden
* Louis Wolheim ... Stanislaus Katczinsky
* John Wray ... Himmelstoss
* Arthur Gardner ... učenik (posljednji danas živući član glumačke postave i ekipe filma)

## Reference

## Vanjske veze

* 
* 
* 
* Two speeches from the film in text, audio, video from AmericanRhetoric.com
The Return of Sherlock Holmes

***The Return of Sherlock Holmes*** je zbirka od 13 kratkih priča o Sherlocku Holmesu koju je napisao Arthur Conan Doyle. Priče su isprva tiskane u *[[Strand]]u* od 1903. do 1904. godine, a knjiško izdanje cjelokupne zbirke pojavilo se 1905. godine.

Priče obuhvaćaju period od 1894. do 1903. godine i predstavljaju povratak i "oživljavanje" Sherlocka Holmesa nakon njegove "smrti" u priči "The Final Problem", objavljenoj u sklopu zbirke *[[The Memoirs of Sherlock Holmes]]*. Ovo je treća zbirka priča o slavnom detektivu.

## Sadržaj

Svih 13 priča pisao je dr. Watson u prvom licu:

* "The Adventure of the Empty House" - Klijent: *Nitko*
* "The Adventure of the Norwood Builder" - Klijent: John Hector McFarlane
* "The Adventure of the Dancing Men"- Klijent: Hilton Cubitt
* "The Adventure of the Solitary Cyclist" - Klijent: Violet Smith
* "The Adventure of the Priory School" - Klijent: Thorneycroft Huxtable
* "The Adventure of Black Peter" - Klijent: inspektor Stanley Hopkins
* "The Adventure of Charles Augustus Milverton" - Klijent: Lady Eva Blackwell
* "The Adventure of the Six Napoleons" - Klijent: inspektor Lestrade
* "The Adventure of the Three Students" - Klijent: Hilton Soames
* "The Adventure of the Golden Pince-Nez" - Klijent: inspektor Stanley Hopkins
* "The Adventure of the Missing Three-Quarter" - Klijent: Cyril Overton
* "The Adventure of the Abbey Grange" - Klijent: inspektor Stanley Hopkins
* "The Adventure of the Second Stain" - Klijent: Lord Bellinger, Trelawney Hope i britanska vlada

## Izdavanje i značaj

Cjelokupna zbirka prvi je put izdana u veljači 1905. godine u New Yorku od strane McClure, Phillips & Co., dok je prvi britansko izdanje tiskao Georges Newnes Ltd., 7. ožujka 1905. godine.

Radilo se tu o prvoj zbirci o Holmesu još od 1893., kada je slavni detektiv "umro" u priči "The Final Problem". Nakon što je 1902. izdao roman *[[The Hound of the Baskervilles]]*, čija je radnja, doduše, smještena prije Holmesove "smrti", Dolye je bio izložen velikom pritisku da oživi svog lika. Radnja prve priče, "The Adventure of the Empty House", smještena je 1894. i opisuje Holmesov povratak, odnosno objašnjava period od 1891. do 1894. godine, popularno nazvan "Velika stanka".

Znakovito je spomenuti kako je Watson, u posljednjoj priči iz ciklusa, naveo kako se Holmes umirovio i kako mu je zabranio pisati nove priče.

## Reference

## Vanjske veze

*
The Return of Sherlock Holmes (film, 1929)

***The Return of Sherlock Holmes*** je američki kriminalistički film iz 1929. godine kojeg je režirao i producirao Basil Dean. Glavne uloge u filmu tumačili su Clive Brook, H. Reeves-Smith i Betty Lawford, a pojavili su se još i Harry T. Morey, kao profesor Moriarty, te Donald Crisp, kao Sebastian Moran. Ovo je bio prvi od dva filma u kojima je Clive Brook tumačio Holmesa.

Film ima isti naslov kao i treća zbirka priča o Holmesu, *[[The Return of Sherlock Holmes]]*, mada ne predstavlja adaptaciju cijele zbirke. Radilo se tu o prvom zvučnom filmu o Sherlocku Holmesu, mada je snimljena i nijema verzija kako bi se film mogao prikazivati u onim kinima koja nisu podržavala zvuk.

Kopija filma danas se čuva u Kongresnoj knjižnici.

## Glumačka postava

* Clive Brook ... Sherlock Holmes 
* H. Reeves-Smith ... Dr. Watson
* Betty Lawford ... Mary Watson 
* Charles Hay ... satnik Longmore 
* Phillips Holmes ... Roger Longmore 
* Donald Crisp ... pukovnik Moran 
* Harry T. Morey ... Profesor Moriarty 
* Hubert Druce ... narednik Gripper

## Reference

## Vanjske veze
* 
* lobby poster
* outdoor shot of H. Reeves-Smith and Clive Brook
Sherlock Holmes (film, 1932)

***Sherlock Holmes*** je američki krimi film iz 1932. s Cliveom Brookom u naslovnoj ulozi. *Sherlock Holmes* je bio drugi, ujedno i posljednji, film s Brookom u ulozi slavnog detektiva, nakon filma *[[The Return of Sherlock Holmes (film, 1929)|The Return of Sherlock Holmes]]* iz 1929. godine. Film je temeljen na istoimenoj drami Williama Gillettea i Arthura Conana Doylea, a režirao ga je William K. Howard.

Reginald Owen se pojavio kao doktor Watson, a Ernest Torrence kao Holmesov najveći rival, profesor Moriarty. Owen će sljedeće godine glumiti Holmesa u adaptaciji *[[A Study in Scarlet (film, 1933)|A Study in Scarlet]]*. Owen će tako postati jedan od tek četiri glumca koji su tumačili i Holmesa i Watsona - ostali su Jeremy Brett, Carleton Hobbs i Patrick Macnee.

## Glumačka postava

* Clive Brook	 ... 	Sherlock Holmes
* Miriam Jordan	... 	Alice Faulkner
* Ernest Torrence	... 	Moriarty
* Herbert Mundin	... 	George
* Reginald Owen	... 	Watson
* Howard Leeds	... 	Billy
* Alan Mowbray	... 	pukovnik Gore-King
* C. Montague Shaw	... 	Sudac
* Frank Atkinson	... 	Čovjek u baru
* Ivan F. Simpson	... 	Faulkner
* Stanley Fields	... 	Tony Ardetti

## Vanjske veze
* 
* ''Sherlock Holmes''; allrovi.com synopsis
Zemlja (film, 1930)

***Zemlja*** () je sovjetski crno-bijeli nijemi film snimljen 1930. u režiji Aleksandra Dovženka. Radnja se događa na ukrajinskom selu za vrijeme procesa kolektivizacije te prikazuje kako njegovi žitelji, na poticaj lokalnih komsomolaca, odlučuju osnovati kolhoz, a što izaziva otpor bogatih kulaka koji ne prezaju ni od ubistva. *Zemlja* se često navodi kao treći dio ukrajinske trilogije u opusu Dovženka, a napravljena je u vrijeme kada je kolektivizacija bila u punom jeku. Iako je Dovženko u filmu službenoj politici dao punu podršku, *Zemlja* je izazvala podijeljene reakcije partijskih čelnika - dio je otvoreno iskazao oduševljenje, a dio je bio kritičan. Najveće zamjerke su se odnosile na autorov naturalistički prikaz seoskog života; službena cenzura je kasnije isjekla scene u kojima seljaci uriniranjem hlade pregrijani motor traktora i u kojoj protagonistica gola oplakuje ubijenog zaručnika. U inozemstvu je *Zemlja* doživjela mnogo bolji uspjeh - izvan konkurencije je prikazan na 1. festivalu u Veneciji 1932. godine, a vjerojatno najveće priznanje je dobio na briselskoj izložbi 1958. kada ga je posebno oformljeni žiri najeminentnijih kritičara i historičara smjestio među 10 najboljih filmova svih vremena. *Zemlja* se smatra posljednjim velikim nijemim sovjetskim filmom.

## Vanjske veze
* 
* Ray Uzwyshyn's ''Earth'' (1930): Philosophy, Iconology, Collectivization
* Senses of Cinema Poetry in Motion: Alexander Dovzhenko’s ''Earth''
* Олександр Довженко. «Земля», авторское воспоминание о сценарии 
*
Sacha Guitry

**Alexandre-Pierre Georges "Sacha" Guitry** (21. februar 1885 - 24. jul 1957) bio je francuski glumac, dramski pisac i filmski režiser. Rodio se u carskoj Rusiji kao sin uglednog francuskog glumca Luciena Guitryja, i već u djetinjstvu iskazao talent za glumu, a s vremenom je stekao reputaciju popularnog kozera. Upravo zbog toga je, nakon kratkih iskustava sa nijemim filmom u mladosti, odlučio da se u potpunosti posveti kazalištu. Međutim, nakon što je 1930-ih u Francusku uveden zvučni film, Guitry je zaključio da će ipak moći koristiti novi medij. Rezultat je bila serija historijskih komedija koja mu donijela izuzetnu popularnost i naklonost kritike. Karijeru mu nije prekinula ni njemačka okupacija Francuske, ali je nakon oslobođenja neko vrijeme proveo u zatvoru pod optužbom za kolaboraciju. Iako je pušten, reputacija mu se nije popravila sve dok ga kao svoj uzor nisu počeli navoditi neki od autora francuskog Novog vala.

## Filmografija
Osim kada nije navedeno, Guitry je sve filmove režirao, za njih napisao scenario i u njima glumio.
* 1914 : *[[Oscar rencontre Mademoiselle Mamageot]]* – kratki nijemi
* 1922 : *[[Une petite main qui se place]]* – kratki nijemi
* 1934 : *[[Dîner de gala aux ambassadeurs]]* – kratki dokumentarni
* 1935 : *[[Pasteur (film)|Pasteur]]* – ko-režija: Fernand Rivers
* 1935 : *[[Good Luck (1935 film)|Good Luck]]* (*Bonne chance !*)
* 1936 : *[[Indiscretions]]*
* 1936 : *[[Confessions of a Cheat]]* (*Le Roman d'un tricheur*)
* 1936 : *[[Mon père avait raison]]*
* 1936 : *[[Let Us Do a Dream]]*
* 1937 : *[[Le Mot de Cambronne]]*
* 1937 : *[[Désiré (1937 film)|Désiré]]*
* 1937 : *[[Pearls of the Crown]]* (*Les Perles de la couronne*)
* 1938 : *[[Quadrille (1938 film)|Quadrille]]*
* 1938 : *[[Remontons les Champs-Élysées]]*
* 1939 : *[[Nine Bachelors]]*
* 1941 : *[[Mlle. Desiree]]*
* 1942 : *[[La Loi du 21 juin 1907]]*
* 1943 : *[[De Jeanne d'Arc à Philippe Pétain]]*
* 1943 : *[[My Last Mistress]]*
* 1943 : *[[La Malibran (film)|La Malibran]]*
* 1947 : *[[The Private Life of an Actor]]*
* 1948 : *[[The Lame Devil (film)|The Lame Devil]]* (*Le Diable boiteux*)
* 1949 : *[[Aux deux colombes]]*
* 1949 : *[[Toâ]]*
* 1950 : *[[Tu m'as sauvé la vie]]*
* 1950 : *[[The Treasure of Cantenac]]*
* 1951 : *[[Deburau]]*
* 1951 : *[[La Poison]]*
* 1952 : *[[Je l'ai été trois fois]]*
* 1953 : *[[La Vie d'un honnête homme]]*
* 1953 : *[[The Virtuous Scoundrel]]* – as narrator
* 1953 : *[[Royal Affairs in Versailles]]* (*Si Versailles m'était conté*)
* 1955 : *[[Napoléon (1955 film)|Napoléon]]*
* 1955 : *[[If Paris Were Told to Us]]* (*Si Paris nous était conté*)
* 1957 : *[[Lovers and Thieves]]* (*Assassins et Voleurs*) – nije glumio
* 1957 : *[[Les Trois font la paire]]* – posljednji nastup, ali samo na špici

### Vanjske veze
* Mini-site sur Sacha Guitry, Cinémathèque française
* « La Méthode d'écriture de Guitry » sur le site de la Bibliothèque du film
* Ouvrages de Sacha Guitry sur le site de la Bibliothèque du film
*  
* Pièces de Guitry représentées sur *Les Archives du spectacle*
Ōritsu Uchūgun: Oneamisu no Tsubasa

japanski je anime ZF film iz 1987. te prvi film kojeg je producirao studio Gainax zajedno sa Bandai Visual. Film je režirao i napisao Hiroyuki Yamaga. Radnja se odvija na jednom nepoznatom planetu vrlo sličnom Zemlji, ali različite kulture, na kojem glavni junak dobiva zadaću postati prva osoba u svemiru. Komercijalni odjek u japanskim kinima bio je tek osrednji, ali je dobio izvrsne recenzije kritičara. Isprva je bio planiran i nastavak, smješten 50 godina u budućnosti, ali zbog manjka financijskih sredstava, Gainax ga je odbacio. Toshio Okada je izrazio fundamentalno neslaganje sa scenarijom i pričom.

U časopisu *Animage*, *The Wings of Honneamise* je 1988. osvojio visoko četvrto mjesto na listi najboljih animea godine sa 872 glasa (prvo mjesto je zauzeo *[[Saint Seiya]]*), dok je Shirotsugh izabran za devetog najomiljenijeg muškog anime lika a Riquinni za 20. najomiljeniji ženski anime lik u istom izadnju.

## Radnja
Na nepoznatom planetu, vrlo sličnom Zemlji, traju nesuglasice između dvije velike sile: kraljevstva Honneamise i "Republike". Shirotsugh Lhadatt je nemotiviran mladić koji se pridružio prestižnom svemirskom programu svoje nacije. Nakon smrti astronauta, razvija blisko prijateljstvo sa mladom religioznom ženom, Riquinni Nonderaiko. Ona ga nadahnjuje da postane prva osoba u svemiru.

Shirotsughov trening za astronauta odvija se istodobno sa njegovim sazrijevanjem, ali projekt prolazi kroz razne tehnološke poteškoće, sumnje, spletke političara kao i pokušaj atentata neprijateljske nacije. Kada se čini da će program biti debakl, Shirotsugh odluči biti kod Riquinni neko vrijeme; pokuša ju silovati jedne noći, što dovodi do poremećaja odnosa koji su pak ispravljeni zahvaljujući njenoj dobroti i razumijevanju.

Najzad, lansiranje svemirske rakete se najavi u demilitarizovanoj zoni, sa nadom vlade da će lansiranje provocirati neprijateljsku naciju u rat. Kao po planu, Republika pokrene invaziju tog područja kako bi osvojila raketu. Iako ga pozivaju da izađe van, Shirotsugh odluči ostati u svemirskoj kapsuli i uvjeriti prestrašenu ekipu da dovrši lansiranje. Lansiranje rakete naizgled prekine invaziju. Jednom u svemiru, Shirotsugh moli za oprost svoje rase. U međuvremenu, Riquinni na planeti razmišlja o njemu.

## Glasovne uloge
* Leo Morimoto - Shitotsugh Lhadatt
* Mitsuki Yayoi - Riquinni Nonderaiko
* Aya Murata - Manna Nonderaiko
* Kazuyuki Sogabe - Marty Tohn
* Chikao Otsuka - Dr. Gnomm
* Masato Hirano - Kharock
* Bin Shimada - Yanalan
* Hiroshi Izawa - Darigan

## Kritike

## Izvori

## Vanjske veze
* 
* Royal Space Force: The Wings of Honnêamise na Rotten Tomatoes
* ''Royal Space Force: The Wings of Honneamise'' na Anime News Network
The Dawn Patrol (film, 1930)

***The Dawn Patrol*** () je američki ratni film snimljen 1930. u režiji Howarda Hawksa. Radnja je smještena u Francusku za vrijeme prvog svjetskog rata i prikazuje eskadrilu britanskog Kraljevskog letačkog zbora koja gubi sve više i više ljudstva u stalnim borbama sa njemačkim zrakoplovstvom. Protagonisti, koje tumače Richard Barthelmess i Douglas Fairbanks Jr., su dva oficira koja stres zbog stalnog gubitka drugova i bezosjećajnosti pretpostavljenih koje ih stalno šalje u borbu pokušavaju izliječiti svakonoćnim pijančevanjem. *The Dawn Patrol* je predstavljao prvi zvučni film u Hawksovoj filmografiji, a prilikom snimanja se Hawks spretno koristio sa ljudstvom Hughesovog filma *[[Hell's Angels (film, 1930)|Anđeli pakla]]*, koji je imao sličnu temu. Zbog toga su izbile kontroverze, a Hughes je studio First National tužio sudu; Hawks je film bio prisiljen snimiti na brzinu, kako bi se premijera održala prije početka procesa. Usprkos svega, *The Dawn Patrol* je doživio uspjeh. Dio kritičara je to protumačio i antiratnom porukom filma, koja je, slično kao i najveći hit te godine, ''Na zapadu ništa novo'', pogodio široko rasprostranjeno pacifističko raspoloženje publike. Posebne pohvale su dobile scene zračnih borbi, pri kojima je Hawks koristio (ali i namjerno uništavao) mnoge autentične primjerke dvokrilnih lovaca iz vremena rata. Te su scene kasnije "reciklirane" u istoimenom remakeu iz 1938. godine, ali filmu ''British Intelligence'' iz 1940. godine.

## Uloge
* Richard Barthelmess ... Kapetan Dick Courtney
* Douglas Fairbanks, Jr. ... Por. Doug Scott
* Neil Hamilton ... Major Drake Brand
* Frank McHugh ... Flaherty
* Clyde Cook ... Bott
* James Finlayson ... Poljski narednik
* Gardner James ... Ralph Hollister
* William Janney ... Donny Scott
* Edmund Breon ... Poručnik Phipps

## Izvori

### Napomene

### Reference

### Literatura

* Dolan, Edward F. Jr. *Hollywood Goes to War*. London: Bison Books, 1985. .
* Evans, Alun. *Brassey's Guide to War Films*. Dulles, Virginia: Potomac Books, 2000. .
* Farmer, James A. "Hollywood's World War One Aviation Films." *Air Classics*, Volume 24, no. 12, December 1988.
* Harwick, Jack and Ed Schnepf. "A Viewer's Guide to Aviation Movies". *The Making of the Great Aviation Films*, General Aviation Series, Volume 2, 1989.
* Mayo, Mike. *VideoHound's War Movies: Classic Conflict on Film*. Detroit: Visible Ink Press, 1999. .
* McCarthy, Todd. *Howard Hawks: The Grey Fox of Hollywood*. New York: Grove Press, 2000. .

## Vanjske veze
*
Hell's Angels (film)

***Hell's Angels*** () je američki ratni film snimljen 1930. u režiji i produkciji Howarda Hughesa. Radnja se događa za vrijeme prvog svjetskog rata a protagonisti - koje tumače Ben Lyon i James Hall - su dvojica braće koji se kao piloti priključuju britanskim zračnim snagama te se moraju suočiti sa time da su im predratni prijatelji na suprotnoj strani, međusobnim suparništvom oko lijepe djevojke Helen (koju tumači Jean Harlow), kao i nekim teškim odlukama koje ih čekaju na bojištu. *Hell's Angels* je Hughes počeo snimati 1927. godine, ali ga je dovršio tek nakon nekoliko godina, suočen s brojnim tehničkim problemima, pogibijom nekoliko pilota i kaskadera prilikom rekonstrukcija zračnih borbi, ali najviše dolaskom zvučnog filma kome se nastojao prilagoditi tako što je morao odbaciti polovicu nasnimljenog materijala i zbog "preteškog" naglaska zamijeniti glavnu glumicu, Norvežanku Gretu Nissen s lijepom, ali neiskusnom Harlow. Na kraju je najveći problem za Hughesa predstavljao suparnički projekt ''The Dawn Patrol'' koga je pokušao bez uspjeha zaustaviti sudskom tužbom. Iako su kritike bile mlake, a početni rezultati na kino-blagajnama slabi, *The Hell's Angels* je postepeno postao jedan od najpopularnijih i komercijalno najuspješnijih filmova svog vremena. Današnjim je historičarima izuzetno vrijedan zbog korištenja niza autentičnih aviona iz vremena rata, kao što su britanski S.E.5 i Fokker D.VII. Filmu su kasnije počast odali američki vojni zrakoplovci, koji su po njemu nazivali svoje aparate i jedinice za vrijeme drugog svjetskog rata.

## Uloge
(prema redoslijedu na špici)

## Izvori

### Napomene

### Reference

### Literatura

* Barlett, Donald L. and James B. Steele. *Empire: The Life, Legend and Madness of Howard Hughes*. New York: W.W. Norton & Company, 1979. , republished in 2004 as *Howard Hughes: His Life and Madness*.
* Baxter, John. *Stanley Kubrick.* New York: Da Capo Press, 1997. .
* Brown, Peter Harry and Pat H. Broeske. Howard Hughes: The Untold Story. New York: Penguin Books, 1996. .
* Curtis, James. *James Whale: A New World of Gods and Monsters*. Boston: Faber and Faber, 1998. .
* Dolan, Edward F. Jr. *Hollywood Goes to War*. London: Bison Books, 1985. .
* Farmer, James H. "Howard & Hell's Angels". *Air Classics',' Volume 26, Number 12, December 1990.
* Hardwick, Jack and Ed Schnepf. "A Viewer's Guide to Aviation Movies". *The Making of the Great Aviation Films*, General Aviation Series, Volume 2, 1989.
* Orriss, Bruce. *When Hollywood Ruled the Skies: The Aviation Film Classics of World War II*. Hawthorne, California: Aero Associates Inc., 1984. .
* Osborne, Robert. *65 Years of the Oscar: The Official History of the Academy Awards* London: Abbeville Press, 1994. .
* "Production of 'Hell's Angels' Cost the Lives of Three Aviators." *Syracuse Herald*, December 28, 1930, p.&nbsp;59.
* Robertson, Patrick. [http://www.amazon.com/Film-Facts-Patrick-Robertson/dp/0823079430#reader_0823079430 *Film Facts''.] New York: Billboard Books, 2001. .

## Vanjske veze
* 
*
Abraham Lincoln (film, 1930)

***Abraham Lincoln*** je američki crno-bijeli biografski film snimljen 1930. u režiji D. W. Griffitha, poznat kao prvi zvučni, ali i pretposljednji film u njegovom opusu. Radnja prikazuje život američkog predsjednika Abrahama Lincolna, čiji lik tumači Walter Huston, pri čemu se prvi dio bavi njegovim ranim životom trgovca u New Salemu i nesretnom ljubavi prema Ann Rutledge (čiji lik tumači Una Merkel), dok drugi dio prikazuje dramatične događaje vezane uz njegovo vođenje zemlje u građanskom ratu. Film je doživio slab uspjeh na kino-blagajnama, a brojni historičari su zamjerali nepreciznosti u prikazu ratnih događaja. *Abraham Lincoln* je doživio i neuspjeh kod kritike, a 1978. ga je grupa kritičara na čelu sa Michaelom Mevedom uvrstila u knjigu pod naslovom *[[The Fifty Worst Films of All Time|Pedeset najgorih filmova svih vremena]]*.

## Uloge
* Walter Huston ... Abraham Lincoln
* W.L. Thorne ... Tom Lincoln
* Lucille La Verne ... Mid-Wife
* Helen Freeman ... Nancy Hanks Lincoln
* Otto Hoffman ... Offut
* Edgar Dearing ... Jack Armstrong
* Una Merkel ... Ann Rutledge
* Russell Simpson ... Stric Jimmy
* Charles Crockett ... Šerif
* Kay Hammond ... Mary Todd Lincoln
* Helen Ware ... Mrs Edwards
* E. Alyn Warren ... Stephen A. Douglas / General Ulysses S. Grant
* Jason Robards Sr. ... Billy Herndon
* Gordon Thorpe ... Tad Lincoln
* Ian Keith ... John Wilkes Booth
* Cameron Prudhomme ... John Hay
* James Bradbury Sr. ... General Winfield Scott
* Jimmie Eagle ... Redov Corten
* Oscar Apfel ... Sekretar rata Edwin Stanton
* Frank Campeau ... General Philip Sheridan
* Hobart Bosworth ... General Robert E. Lee
* Henry B. Walthall ... Pukovnik Marshall

## Vanjske veze
* 
* 
*
Dawn Patrol

**Dawn Patrol** (na engleskom: Patrola u zoru) može označavati:

* ''The Dawn Patrol'' (film, 1930), američki ratni film, rež. Howard Hawks, ul. Richard Barthelmess i Douglas Fairbanks Jr.
* ''The Dawn Patrol'' (film, 1938), remake filma iz 1930. godine, rež. Edmund Goulding, ul. Errol Flynn i David Niven
* *[[Dawn Patrol (album)|Dawn Patrol]]* (album), album benda *[[Night Ranger]]* iz 1982. godine
* *[[Dawn Patrol (video igra)|Dawn Patrol]]* (video igra), simulacija zračne borbe iz 1994. godine
* ''The Dawn Patrol'' (The O.C.), epizoda treće sezone američke TV-serije *[[The O.C.]]*
* ''The Dawn Patrol'' (roman), kriminalistički roman američkog pisca Dona Winslowa
Greta Nissen

**Greta Nissen** (pravim imenom *Grethe Ruzt-Nissen*; 30. januar 1906 - 15. maj 1988) je bila američka filmska glumica rodom iz Norveške, koja se smatra jednom od poznatijih žrtava uvođenja zvučnog filma u Hollywood. Nissen je karijeru započela 1922. u domovini kao balerina, a 1924. je došla na Broadway, gdje ju je otkrio hollywoodski producent Jesse L. Lasky. Slijedilo je nekoliko prestižnih projekata i kritike koje su je uspoređivale sa Sarah Bernhardt. Godine 1927. ju je Howard Hughes angažirao za glavnu žensku ulogu britanske aristokratkinje u svom nijemom ratnom spektaklu *[[Hell's Angels (film)|Anđeli pakla]]*. Međutim, usred produkcije je odlučio film snimiti kao zvučni; Nissen, sa svojim primjetnim norveškim naglaskom nije bila adekvatna za ulogu, pa ju je zamijenio sa mlađom Jean Harlow. Nissen je nakon toga nastavila nastupati u nekoliko manje poznatih filmova, a nakon nastupa u nekoliko britanskih filmova je 1935. napustila glumu. 

## Izabrana filmografija
* *The Wanderer* (1925)
* *[[The King on Main Street (1925 film)|The King on Main Street]]* (1925)
* *[[The Lucky Lady]]* (1926)
* *The Popular Sin* (1926)
* *[[Blind Alleys (film)|Blind Alleys]]* (1927)
* *Fazil* (1928)
* *Women of All Nations* (1931) 
* *[[Transatlantic (film)|Transatlantic]]* (1931)
* *[[Ambassador Bill]]* (1931)
* *[[Silent Witness (1932 film)|Silent Witness]]* (1932)
* *[[Honours Easy]]* (1935)

## Izvori

## Vanjske veze

* 
* Photographs and literature
* 
*
Journey's End

***Journey's End*** () je drama britanskog književnika R. C. Sheriffa, premijerno prikazana na londonskom West Endu krajem 1928. Radnja je inspirirana autorovim iskustvima u prvom svjetskom ratu i prikazuje grupu britanskih vojnika i oficira u rovovima koji se u proljeće 1918. suočavaju s predstojećom njemačkom ofenzivom. Sheriff je imao priličnih poteškoća u postavljanju drame, s obzirom da su kazališne kuće bile skeptične prema ratnoj drami "u kojoj nema glavne ženske uloge". Na kraju je, uz podršku Georgea B. Shawa održana predstava koju je postavio mladi James Whale, a ulogu protagonista, kapetana Stanhopea, odigrao 21-godišnji i tada nepoznati Laurence Olivier. Predstava je nakon toga doživjela veliki uspjeh te je postavljena u nizu produkcija širom svijeta. Godine 1930. je Whale režirao filmsku verziju, a sljedeće godine je snimljen i njemački remake pod naslovom ''Die andere Seite'' (Druga strana).

## Izvori

## Literatura
* 
* 
* 
* Referenced in a season four episode of Doctor Who (2010) and an episode of season seven Star Trek; The Next Generation (1990)

## Vanjske veze
* 
*
Journey's End (film)

***Journey's End*** () je britansko-američki crno-bijeli ratni film snimljen 1930. u režiji Jamesa Whalea, poznat kao prvo ostvarenje u njegovoj filmografiji. Predstavlja adaptaciju istoimene drame R. C. Sheriffa koju je Whale nedugo prije bio premijerno postavio na londonskom West Endu. Radnja je smještena na Zapadni front u prvom svjetskom ratu i prati grupu britanskih vojnika i oficira u rovovima koji se suočavaju s predstojećim njemačkim napadom i izglednom pogibijom. Whale je film napravio u pauzi snimanja mnogo ambicioznijeg projekta *[[Hell's Angels (film)|Anđeli pakla]]*, koga je bio radio za Howarda Hughes. Whale, koji je i sam bio veteran Zapadnog fronta, nastojao je nedostatke tada još nerazvijene tehnologije zvučnog filma nadoknaditi stvaranjem klaustrofobične atmosfere u rovovima. *Journey's End* je doživio uspjeh, a sljedeće godine je u Njemačkoj snimljen remake pod naslovom ''Die andere Seite'', a 1976. u Britaniji pod naslovom *[[Aces High (film)|Aces High]]*.

## Uloge
* Colin Clive – Kap. Denis Stanhope
* Ian Maclaren – Por. Osborne
* David Manners – Potpor. Raleigh
* Billy Bevan – Potpor. Trotter
* Anthony Bushell – Potpor. Hibbert
* Robert Adair – Kap. Hardy
* Charles K. Gerrard – Redov Mason
* Tom Whiteley – Zastavnik
* Jack Pitcairn – Pukovnik
* Werner Klingler – Njemački zarobljenik
* Gil Perkins – Nar. Cox
* Leslie Sketchley – Kaplar Ross

## Vanjske veze

* Journey's End at the Internet Movie Database
Tagebuch einer Verlorenen (knjiga)

***Tagebuch einer Verloneren*** () je knjiga njemačke spisateljice Margarete Böhme objavljena 1905. godine. Sadržaj, za koji je autorica tvrdila da se temelji na stvarnim ličnostima i događajima, predstavlja dnevnik djevojke po imenu Thymian koja opisuje kako je sticajem životnih okolonosti prisiljena na bavljenje prostitucijom. Knjiga je doživjela veliki uspjeh, ali i izazvala kontroverze vezane uz stvarnu ili navodnu autentičnost autora; većina današnjih historičara odbacuje tvrdnje Bőhme i njenih izdavača da je Thymian bila stvarna i smatra da je djelo proizvod fikcije. Godine 1907. je Böhme napisala nastavak pod naslovom *Dida Ibsens Geschichte* (Priča Dide Ibsens). Popularnost romana se, pak, odrazila na uspješnu kazališnu adaptaciju 1906. kao i dva nijema filma - verziju iz 1918. u režiji Richarda Oswalda koja je danas izgubljena, i mnogo poznatiju i uspješniju verziju Georga Wilhelma Pabsta iz 1929. godine sa Louise Brooks u glavnoj ulozi.

## Vanjske veze
* O Margarete Böhme
Tagebuch einer Verlorenen

***Tagebuch einer Verlorenen*** () je njemački nijemi film snimljen 1929. u režiji Georgea W. Pabsta, poznat kao pretposljednje nijemo ostvarenje u njegovoj filmografiji i jedan od posljednjih nijemih klasika njemačke kinematografije. Predstavlja adaptaciju istoimenog romana Margarete Böhme. Naslovna protagonistica, čiji lik tumači Louise Brooks, je mlada i na početku naivna djevojka koja rađa vanbračno dijete, bude zatvorena u popravni dom odakle bježi i počinje za život zarađivati prostitucijom. *Tagebuch* je predstavljao nastavak suradnje Pabsta i Brooks nakon velikog hita *[[Pandorina kutija (film)|Pandorina kutija]]*.

## Vanjske veze
* 
*
Die weiße Hölle vom Piz Palü

***Die weiße Hölle vom Piz Palü*** () je njemački nijemi film snimljen 1929. u režiji Arnolda Fancka i Georga Wilhelma Pabsta. Radnja je smještena u švicarske Alpe i prati napore troje planinara - koga glume Ernst Petersen, Leni Riefenstahl i Gustav Diess - da osvoje vrh Piz Palü na gorju Bernina. Film je sniman dijelom na autentičnim lokacijama (a što je režirao Fanck), a dijelom u studijima (što je režirao Pabst). U filmu se pojavljuje proslavljeni pilot i ratni heroj Ernst Udet tumačeći samog sebe. *Piz Palü*, koji se navodi kao jedan od najpoznatijih primjera planinarskog filma, žanra popularnog u međuratnoj Njemačkoj. je predstavljao drugi najgledaniji film u Njemačkoj te godine, i jedan od posljednjih nijemih hitova njemačke kinematografije. Pabstu je predstavljao posljednje nijemo ostvarenje u filmografiji. Kasnije je prerađivan u zvučne verzije, a u nacističkoj eri je premontiran kako bi se iz njega izbrisali jevrejski glumci i imena likova.

## Vanjske veze
* 
* Trailer for the film at YouTube
*
Royal Aircraft Factory S.E.5

**RAF S.E.5** () je lovački avion napravljen u Ujedinjenom Kraljevstvu. Avion je prvi put poleteo 1917. godine. 

S.E.5 je jedan od najboljih i najpoznatijih britanskih lovaca Prvog svetskog rata. Izrađeno je ukupno oko 5205 aviona.

Najveća brzina u horizontalnom letu je iznosila 225&nbsp;km/h. Razmah krila je bio 8,11 metara a dužina 6,37 metara. Masa praznog aviona je iznosila 694 kilograma, a normalna poletna masa 929&nbsp;kg. Bio je naoružan sa jednim sinhronizovanim mitraljezom Vikers kalibra 7,7&nbsp;mm i jednim Luis postavljenim na srednjem delu gornjeg krila. Mogao je da ponese i do četiri bombe mase 18,6&nbsp;kg.

## Naoružanje

## Reference

## Vanjske veze

* Detaljniji podaci o avionu
*
Fokker D.VII

**Foker D.VII** () je lovac napravljen u Nemačkoj. Avion je prvi put poleteo 1918. godine. 

Ovaj avion je proizveden u preko 700 primeraka i smatra se najuspelijim nemačkim lovcem Prvog svetskog rata. Odredbe mirovnog ugovora na kraju rata su eksplicitno nalagale predaju svih aviona Foker D.VII saveznicima.

Najveća brzina aviona pri horizontalnom letu je iznosila 200 km/h.
Raspon krila aviona je bio 8,90 metara, a dužina trupa 6,95 metara. Prazan avion je imao masu od 735 kilograma. Normalna poletna masa iznosila je oko 880 kilograma. Bio je naoružan sa dva mitraljeza LMG 08/15 Špandau (LMG 08/15 Spandau) kalibra 7,92 mm.

## Naoružanje

## Reference

## Literatura

* Detaljniji podaci o avionu
*
Westfront 1918

***Westfront 1918*** () je njemački crno-bijeli ratni film snimljen 1930. u režiji Georga Wilhelma Pabsta, kome je predstavljalo prvo zvučno ostvarenje u karijeri. Radnja se temelji na romanu *Vier von der Infanterie* Ernsta Johanssena, i smještena je u posljednju godinu prvog svjetskog rata na Zapadnom frontu. Protagonisti su četvorica njemačkih vojnika koji se suočavaju sa oskudicom, glađu i užasima rovovskog ratovanja, ali i spoznajom o sve većoj uzaludnosti i besmislenosti borbe. Pabst je ovim filmom pokazao veliku vještinu sa novom zvučnom tehnologijom, pogotovo u scenama vožnje iznad rovova kako bi što efektnije dočarao rat. Zbog sadržaja, ali i pacifističke poruke je često bio uspoređivan sa američkim klasičnim filmom *[[Na zapadu ništa novo (film, 1930)|Na zapadu ništa novo]]*; iz istih razloga su ga zbog "promoviranja defetizma" napadali nacisti, te je nakon njihovog dolaska na vlast zabranjen u Njemačkoj.

## Vanjske veze
* 
* Senses of Cinema Article on the film
* Jeremy Arnold on the film, for Turner Classic Movies
*
Wara Wara

***Wara Wara*** je bolivijski cjelovečernji nijemi film snimljen 1930. u režiji Josea Marie Velasco Maidane. Po žanru je historijska melodrama, a radnja je smještena u Boliviju u 16. vijeku za vrijeme španskih kolonijalnih osvajanja. Naslovna protagonistica, koju glumi Juanita Tallansier je Inka princeza Wara Wara , kojoj život spašava mladi španski konkvistador Tristan de la Vega. Maidana se sa svojim filmom nadovezao na svoj raniji film *[[La profecía del lago]]*, koji je nakon premijere bio zabranjen zbog za tadašnje bolivijske vlasti problematičnog ljubavnog zapleta između bjelkinje i Indijanca; svoj novi projekt je zbog toga premjestio u prošlost i izmijenio spolove protagonista. Film je bio sniman u okolici La Paz i na obalama Jezera Tititaca. Iako je izazvao veliku pažnju javnosti, dugo se smatrao izgubljenim; tek 1989. ga je slučajno pronašao Maidanin unuk, te se danas smatra jedinim sačuvanim bolivijskim filmom iz nijeme ere.

## Izvori

## Vanjske veze
* 
* Trailer of the restored version of the film (video in a BBC article)
Csak egy kislány van a világon

***Csak egy kislány van a világon*** () je mađarski igrani film snimljen 1930. u režiji Bele Gaala, poznat kao jedno od prvih zvučnih ostvarenja mađarske kinematografije. Originalno je bio zamišljen kao nijemi film, ali su producenti iskoristili boravak ekipe *[[Fox Movietone News]]a* u Budimpešti da od njih posude opremu za snimanje zvučnih sekvenci, koje se uglavnom svode na muzičke točke. Film je značajan i po tome što je u njemu debitirala Marta Eggerth, koja će kasnije postati jedna od najuglednijih operetnih pjevačica Evrope.

## Vanjske veze
*
Sasha Pieterse

udata

**Sasha Pieterse** (17. februar 1996 -) je američka pjevačica i glumica rodom iz Južne Afrike. Najpoznatija je po ulozi Alison DiLaurentis u TV-seriji *[[Pretty Little Liars (TV series)|Pretty Little Liars]]*.

## Izvori

## Vanjske veze
* 
* 
*
Sous les toits de Paris

***Sous les toits de Paris*** () je francusko-njemački film snimljen 1930. u režiji Renea Claira, najpoznatiji kao prvo zvučno ostvarenje u njegovoj filmografiji i kao jedan od prvih francuskih zvučnih filmova. Po žanru je mjuzikl, a radnja je smještena u parišku radničku četvrt i prikazuje kako ulični pjevač (čiji lik tumači Albert Préjean), zaljubljen u lijepu rumunjsku emigranticu (čiji lik tumači Pola Illéry), završi u zatvoru, ali se za njenu naklonost mora boriti s najboljim prijateljem i lokalnim gangsterom. Clair, koji je zvučni film bio smatrao katastrofom za filmsku umjetnost, na kraju je ipak pristao snimiti zvučni film, koristeći studio koji je u Parizu podigla njemačka kompanija. U njemu je nastojao maksimalno očuvati i primijeniti tehnike nijemog filma, odnosno njegovu ekspresivnost. Zbog nedostatka govora je francuska publika ispočetka odbacila film, ali je kasnije doživio veliki uspjeh u Njemačkoj i drugim zemljama. Danas se smatra jednim od najznačajnijih ranih zvučnih filmova.

## Uloge
* Albert Préjean ... Albert
* Pola Illéry ... Pola
* Edmond T. Gréville ... Louis
* Bill Bocket ... Bill
* Gaston Modot ... Fred
* Raymond Aimos ... "un gars du milieu"
* Thomy Bourdelle ... François
* Paul Ollivier ... pijani mušterija u caféu
* Jane Pierson ... debela žena s torbicom

## Vanjske veze
* 
* Criterion Collection essay by Luc Sante
*
Muhamed Mosadek

**Muhamed Mosadek** (, ; Teheran, 16. 6. 1882. — Ahmadabad-e Mosadek, 5. 3. 1967.) je bio premijer Irana od 1951. do 1953. kada je njegova vlada zbačena državnim udarom u organizaciji britanski MI6 i američka CIA.

Kao poznati pisac, upravnik, advokat i pregovarač, Mosadek je postao premijer Irana 1951. godine. Njegova vlada je uvela niz naprednih društvenih i političkih reformi, kao što su socijalno osiguranje, kontrola zakupa i agrarna reforma. Ipak, najpoznatija politika njegove vlade je bila nacionalizacija iranske naftne idustrije, koja je bila pod britanskom kontrolom od 1913. preko Anglo-perzijske naftne kompanije (danas British Petroleum).

Mosadek je uklonjen sa vlasti u državnom udaru 19. 8. 1953., koji je organizovala i izvela CIA na zahtev MI6 koji je izabrao iranskog generala Fazlolaha Zahedija da nasledi Mosadeka.

Državni udar se često naziva operacija Ajax, po nazivu operacije CIA, dok se u Iranu naziva udar od 28. mordada 1332, po datumu u iranskom kalendaru. Mosadek je bio u zatvoru tri godine, a posle toga je držan u kućnom pritvoru do svoje smrti.
Die Frau auf der Folter

***Die Frau auf der Folter*** (), također poznat i pod engleskim naslovom ***Scandal in Paris*** () je njemački nijemi film snimljen 1928. u režiji Roberta Wienea. Temelji se na kazališnom komadu britanskih autora Edwarda Hemmereda i Francisa Neilsona. Po žanru je drama, a naslovna protagonistica, koju tumači Lili Damita, je supruga britanskog aristokratskog političara koju muž optuži za preljub i nastoji se od nje razvesti. Iako se ne smatra jednim od boljih ostvarenja Weineovog opusa, kritika je hvalila glumu Lili Damita.

## Literatura
* Jung, Uli & Schatzberg, Walter. *Beyond Caligari: The Films of Robert Wiene*. Berghahn Books, 1999.

## Vanjske veze
*
El misterio de la Puerta del Sol

***El misterio de la Puerta del Sol*** () je španski igrani film snimljen u režiji Francisca Eliasa Riquelmea i premijerno prikazan početkom 1930. godine, poznat kao prvo zvučno ostvarenje španske kinematografije. Radnja prikazuje kako američki režiser dolazi u Madrid snimiti film, te kako dva lokalna mladića nastoje postati njegove zvijezde. Dugo vremena se smatrao izgubljenim, sve dok nije otkriven 1995. godine i naknando restauriran.

## Vanjske veze
* Copia de *El misterio de la Puerta del Sol* restaurada por la Filmoteca Española, accesible en la web de Radio Televisión Española http://www.rtve.es/rtve/20121220/misterio-puerta-del-sol-primera-pelicula-sonora-del-cine-espanol/589205.shtml
*
Prix de beauté

***Prix de beauté*** (), također poznat i pod naslovom ***Miss Europe***, je francuski film snimljen 1930. godine u režiji Augusta Genine, poznat kao prvo zvučno ostvarenje u filmografiji Louise Brooks i jedno od prvih zvučnih ostvarenja francuske kinematografije. U njemu Brooks tumači lik Lucienne "Lulu" Garnier, pariške daktilografkinje koja se, usprkos negodovanju svog ljubomornog dečka prijavljuje za natječaj za najljepšu Francuskinju. Radnja prikazuje kako ga ona osvaja, a potom započinje filmsku karijeru koja će završiti s tragedijom.

## Vanjske veze
*
Der Andere

***Der Andere*** (na njemačkom "drugi") se može odnositi na:

* ''Der Andere'' (drama), kazališni komad Paula Lindaua iz 1893. godine;
* njegove filmske adaptacije:
** ''Der Andere'' (film, 1913), nijemi film, rež. Max Manck
** ''Der Andere'' (film, 1930), zvučni film, rež. Robert Wiene

* ''Der Andere'' (film, 1959), zapadonjemački kriiminalistički film, adaptacija romana Francisa Durbridgea
Paul Lindau

**Paul Lindau** (3. jun 1839 - 31. januar 1919) bio je njemački književnik i novinar, najpoznatiji kao autor putopisa i popularnih kazališnih komada.

Njegov brat je bio poznati diplomat Rudolf Lindau.

## Bibliografija

* *Aus Venetien. Eine Sommerreise*, Düsseldorf 1864
* *Aus Paris. Beiträge zur Charakteristik des gegenwärtigen Frankreichs*, Stuttgart, Kröner 1865
* (Anonym) *Harmlose Briefe eines deutschen Kleinstädters*. 2 Bde. Leipzig, Payne 1870-1871
* *Molière. Eine Ergänzung der Biographie des Dichters aus seinen Werken*, Diss. Rostock 1871 
* *Literarische Rücksichtslosigkeiten. Feuilletonistische und polemische Aufsätze*. Leipzig, Barth 1872
* *Marion*, Drama, Elberfeld, Lucas (1873)
* *Diana*, Schauspiel, Leipzig, Metzger u. Wittig 1873
* *Vergnügungsreisen. Gelegentliche Aufzeichnungen*, 1875
* *Gesammelte Aufsätze. Beiträge zur Literaturgeschichte der Gegenwart*, 1875
* *Tante Therese*, Schauspiel, Berlin, Stilke 1875
* *Ein Erfolg*, Lustspiel, Berlin, Bloch 1875
* *Der Zankapfel*, Schwank, Leipzig, Teubner 1875
* *Johannistrieb*, Schauspiel, Leipzig, Teubner, 1877
* *Ueberflüssige Briefe an eine Freundin. Gesammelte Feuilletons*, Breslau, Schottlaender 1877
* *Alfred de Musset*, Berlin, Hofmann 1877
* *Verschämte Arbeit*, Schauspiel, Berlin, Freund u. Jeckel 1881
* *Aus dem literarischen Frankreich.* Breslau, Schottlaender 1882
* *Ferdinand Lassalle's letzte Rede. Eine persönliche Erinnerung.* Breslau, Schottlaender 1882
* *Die Ermordung des Advocaten Bernays.* Breslau, Schottlaender 1883
* *Toggenburg und andere Geschichten.* Breslau: S. Schottlaender 1883
* *Aus der Neuen Welt. Briefe aus dem Osten und Westen der Vereinigten Staaten.* Berlin, Salomon 1885 
* *Im Fluge. Gelegentliche Aufzeichnungen.* Leipzig, Dürselen (1886?)
* *Berlin*. 1.-3. Reihe. Stuttgart: Spemann, 1886-1888
** *Der Zug nach dem Westen*. 2 Bde.
** *Arme Mädchen*. 2 Bde.
** *Spitzen*. 2 Bde.
* *Wunderliche Leute. Kleine Erzählungen.* Breslau 1888.
* *Interessante Fälle. Criminalprocesse aus neuester Zeit.* Breslau, Schottlaender 1888
* *Aus dem Orient. Flüchtige Aufzeichnungen.* Breslau, Schottlaender 1890
* *Die Sonne*, Schauspiel, Berlin, Entsch 1891
* *Vater Adrian und andere Geschichten.* Breslau, Schles. Buchdr., Kunst- u. Verl.-Anst. 1893 
* *Altes und Neues aus der Neuen Welt. Eine Reise durch die Vereinigten Staaten und Mexico*. 2 Bde. Berlin, Duncker 1893, Nachdruck: Salzwasser Verlag, Paderborn, 2012, 
* *[[Der Andere (drama)|Der Andere]]*, Schauspiel, New York, Goldmann 1893
* *Hängendes Moos*, Roman, Breslau, Schles. Buchdr., Kunst- u. Verl.-Anst. 1893
* *Eine Yachtfahrt nach Norwegen: Tage und Nächte im milden Norden.* Breslau, Schottlaender 1895
* *Die Brüder*, Roman, Dresden u.a., Reissner 1896
* *Ferien im Morgenlande. Tagebuchblätter aus Griechenland, der europäischen Türkei und Kleinasien.* Berlin, Fontane u. Co, 1899
* *An der Westküste Klein-Asiens. Eine Sommerfahrt auf dem Ägäischen Meere.* Berlin, Allg. Verein f. Deutsche Litteratur 1900 
* *Ausflüge ins Kriminalistische.* München, Langen 1909
* *Nur Erinnerungen*. 2 Bde. Stuttgart u.a., Cotta 1916-1917
Der Andere (drama)

***Der Andere*** () je kazališni komad njemačkog pisca Paula Lindaua objavljen 1893. godine. Protagonist je Hallers, državni tužilac koji zbog strogosti predstavlja strah i trepet kriminalcima, iako u stvarnosti vodi dvostruki život kriminalca. Radnja prikazuje kako žena po Analie Frieben otkrije njegovu tajnu, ali je ne može objaviti, jer i sama ima "problematičnu" prošlost. Tekst, koji se zbog sličnosti radnje i likova često vezuje sa Stevensonovim *[[Dr. Jekyll and Mr. Hyde|Jekyllom i Hydeom]]*, je nekoliko puta bio adaptiran za film - u Njemačkoj godine 1913. u istoimenoj nijemoj i 1930. u zvučnoj verziji, koja je pak, dobila i svoje francusko izdanje pod naslovom *[[Le procureur Hallers]]*.
Der Andere (film, 1913)

***Der Andere*** () je njemački crno-bijeli nijemi film snimljen 1913. u režiji Maxa Macka. Predstavlja adaptaciju istoimenog kazališnog komada Paula Lindaua. Naslovni protagonist, koga tumači Albert Basserman je dr. Hallers, strogi državni tužilac koji se nakon pada s konja transformira u kriminalca. Mack je film snimio u nastojanju da, po uzoru na francuski pokret Film d'Art, dokaže kako još uvijek mladi medij filma može biti predstavljati "ozbiljnu" umjetnost i dio visoke kulture. U tu je svrhu uspio osigurati prava na ekranizaciju djela Lindaua, koji se smatra jednim od najuglednijih njemačkih književnika svog vremena. *Der Andere* je doživio uspjeh, koji se u mnogo čemu tumači popularnošću motiva drugog ja i dvostruke ličnosti u tadašnjoj njemačkoj kulturi.

Godine 1930. je Robert Weine režirao dvije zvučne verzije - ''Der Andere'' na njemačkom i *[[Le procureur Hallers]]* na francuskom jeziku.

## Literatura
* Michael Hanisch *Der Andere*. In Günther Dahlke, Günther Karl (Hrsg.): *Deutsche Spielfilme von den Anfängen bis 1933. Ein Filmführer.* Henschel Verlag, 2. Auflage, Berlin 1993, S. 14 f. 

## Vanjske veze
* 
* 
* ''Der Andere'' bei Filmportal.de
Borba pasa

**Borba pasa** je krvavi sport koji se organizuje između dva psa u cilju zabave. Prihodi se najčešće ostvaruju kroz plaćanje ulaznica za gledanje događaja i klađenje.

## Historija
Borbe pasa su zabilježene u istorijskim dokumentima mnogih civilizacija i kultura i pretpostavlja se da postoji od samog pripitomljavanja psa. Kroz istoriju mnoge sorte pasa su namjenski ukrštane u cilju stvaranja borbenog psa, na osnovu njihove snage, brzine i agresivnosti.

Krvavi sportovi sa psima su zabilježeni još u vrijeme krvavih borbi u Koloseumu, u Rimskom carstvu. Danas se ovaj krvavi sport najčešće povezuje sa Englezima, kod kojih je razvijana sa posebnom pažnjom posljednjih 6 vijekova, sa najvećom popularnošću u 16. vijeku.

Ovakav vid zabave je i danas popularan širom svijeta, pri čemu je u mnogim državama nezakonit.

## Vanjske veze
* Sorte pasa za borbu